|  |
| --- |
| Ympäristöministeriökirjaamo@ym.fi |
| Kommenttipyyntö, sähköposti Rantakallio, 25.10.2016 |
|  |
| YVA-lainsäädännön uudistamista koskeva luonnos |

Metsäteollisuus pitää tärkeänä, että päällekkäisiä arviointeja ja selvityksiä poistetaan sekä rinnakkaisia/erillisiä hallinnollisia menettelyjä vähennetään. On hyvä, että uuden lakiluonnoksen mukaan laki ympäristövaikutusten arviointimenettelystä mahdollistaisi sen, että ympäristövaikutusten arviointimenettely toteutettaisiin muun lain mukaisessa menettelyssä, jos tuo menettely täyttää asetetut vaatimukset.

Lakiluonnos sisältää ehdotukset, joilla YVA-arviointi voidaan yhdistää kaavamenettelyyn. Luonnos ei kuitenkaan sisällä YVA-menettelyn yhteensovittamista ympäristöä koskeviin lupamenettelyihin. On tärkeää, että myös tähän panostetaan lähitulevaisuudessa. Arviointi tulisi tehdä siinä menettelyssä, joka hankkeen kannalta on tarkoituksenmukaisin. On tärkeää, että esitys tukee etenemistä kohti yhden luukun periaatetta. Samalla on kuitenkin tärkeää, että mahdollisuus erilliseen ympäristövaikutusten arviointiin säilyy, sillä se voi toiminnanharjoittajan näkökulmasta olla järkevin vaihtoehto tietyissä tapauksissa.

Kansallisesta YVA-lainsäädännöstä tulisi hallitusohjelman EU-linjausta vastaavalla tavalla poistaa YVA-direktiivin kansalliset laajennukset, esimerkiksi arvioinnin sisällöllisen laajuuden ja harkinnanvaraisten YVA-menettelyiden rajaamisen osalta. Lisäksi YVA-direktiivissä käytetään ilmaisua ”kuvaus hankkeen toteuttajan selvittämistä kohtuullisista vaihtoehdoista, jotka ovat varteenotettavia hankkeen kannalta”, kun taas HE-luonnoksesta on jostain syystä jätetty pois ”jotka ovat varteenotettavia hankkeen kannalta”. Kansallisessa lainsäädännössä pitäisi tämän osalta käyttää samaa ilmaisutapaa kuin direktiivissä.

Lisäksi metsäteollisuus pitää tärkeänä, että käsittelyaikoja lyhennetään nykyisestä. Metsäteollisuus pitää muun muassa kannatettavana ministeri Tarastin arviointiryhmän esitystä, että ympäristövaikutusten arviointiohjelmasta annettavien lausuntojen ja mielipiteiden esittämistä koskevaa enimmäismääräaikaa lyhennetään 60 päivästä 30 päivään.

Ystävällisin terveisin

Metsäteollisuus ry

Fredrik Blomfelt